E VAKADINADINATAKI ni vu ni kena lailai ni wiliwili ni gone ni Kubuna era curu ki na Vuli Talatala ni sa rui lailai na i wiliwili ni koronivuli ni lotu.
Oqo na vuna e lailai tiko kina na i wiliwili ni Talatala, ka levu ga na gone Lau kei Vanua Levu era sa gumatuataka tiko na vuli Talatala.
E vakaraitaka na veika oqo na Peresitedi se Qase Levu digitaki vou ni lotu, o Nai Talatala Tuikilakila Waqairatu.
Oqori e rawa ni dua na vuna na kena lailai na i wiliwili ni gone ni da raica vakayasana.
Au sa qai taura rawa tiko ni sa qai tauyavu tiko ena gauna oqo na koronivuli ni lotu mai Koro kei Gau.
Mai Tailevu, e dua ga na koronivuli ni lotu oya na Lotu Bible School mai Sote.
E Burebasaga, e dua ga mai Nasali, kei na kena mai Kadavu e Rijimodi e sa sogo tale tiko ena gauna oqo, e kaya o Talatala Tuikilakila.
Kaya o koya ni ra lewe lailai sara na gone ni vanua o Kubuna kei Burebasaga.
E vakaraitaka ni ka bibi na nodra vakauqeti talega na gone mai na veivuvale me ra i Talatala se mera solia na nodra bula ki na cakacaka ni lotu ena vukuna na i Taukei ni Lotu.
E vakadeitaka ni dua talega na vuna e lutu kina na i wiliwili ni gone ni Kubuna, oya ena kena sega ni ra yadrava talega na nodra i tavi o ira na qase kei ira na i talai ni Kalou.
E levu talega ena gauna oqo era nanuma ni sa cakacaka beci na cakacaka vakaitalatala, ka ra vinakata eso tale na cakacaka era nanuma ni vinaka cake sara.
Oqo e dodonu me ra na yadrava tiko na i Talatala Qase ena Veiwasewase era sa lesi kina, e kaya.
E rauta ni $3,400 e solia na Lotu Wesele kivei ira na Radini Talatala Qase vakacegu era sa mai cegu ena yabaki oqo.
E oka kina o Talatala Ilaitia Tuwere mai Niu Siladi, Talatala Tomasi Kanailagi, Talatala Manasa Lasaro kei na vuqa tale na i Talatala era sa yacova na yabaki 70 lako cake.
E dau soli ya $200 vei ira na Radini ka ra lewe 17 kece era talaci, ka soli vei ira na i Talatala Qase me ra yadua na i tutuvi.
Na i tutuvi sa i vakatakilakila ni loloma soli wale ni Kalou vei kemudou.
E toqai koto kina na i balebale ni loloma ni soli tutuvi vei ira na i Talatala Qase vakacegu ka vaka koto oqo ne:
Ni dou tu wale ka tawayaga e na mata ni tamata, oqo na loloma sa digitaki kemudou ena kedra maliwa na lewe vuqa, vakabulai kemudou, buli kemudou vou, ka vakayagataki kemudou ki na cakacaka Vakaitalatala dou a sa buli oti mo dou sa i Talatala se i Apositolo ni Kalou Bula ena nodra vakabulai na nona tamata ki na Matanitu na Kalou.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn